**Anton Leif Johan Stråka** (s. 6. huhtikuuta 1998 Uusikaarlepyy) on suomalainen jääkiekkoilija, joka pelaa SM-liigajoukkue Vaasan Sportissa. Hän on pelipaikaltaan keskushyökkääjä, mutta Stråka osaa pelata myös laidassa.

Ura
---

### Seuraura

Stråka on uusikaarlepyyläisen Muik Hockeyn kasvatti. Kaudella 2011–2012 hän pelasi MuIK:n ja pietarsaarelaisen Jeppis Hockeyn C-nuorten yhdistelmäjoukkueessa, jonka jälkeen 14-vuotias Stråka siirtyi kaudeksi 2012–2013 JYPin C-nuoriin. Kaudella 2013–2014 hän oli pudotuspeleissä joukkueensa paras maalintekijä kuudella osumallaan. Stråka voitti kauden päätteeksi C-nuorten SM-pronssia. Kaudella 2015–2016 hän oli pudotuspeleissä JYPin B-nuorten paras maalintekijä Jerry Turkulaisen kanssa kolmella osumallaan. Stråka voitti kauden päätteeksi B-nuorten SM-pronssia.

Kaudeksi 2016–2017 Stråka siirtyi vuoden mittaisella sopimuksella Mestis-joukkue JYP-Akatemiaan. Hänen tulokaskautensa toi siellä 46 runkosarja- ja viidessä playoff-ottelussa tehot 6+4=10. Akatemia menetti karsintojen päätteeksi lopulta sarjapaikkansa ja lopetti tämän myötä myös toimintansa.

Stråka nousi kaudella 2017–2018 JYPin SM-liigajoukkueeseen. Hän teki miesten pääsarjadebyyttinsä Mestarien liigan alkulohkon päätösottelussa 10. lokakuuta 2017 vieraissa valkovenäläistä H’K Njoman Hrodnaa vastaan. Hänelle vapautui viiden muun pääsarjadebytantin ohella paikka JYPin kokoonpanosta, kun joukkue antoi lähes puolelle edellisen ottelun kokoonpanostaan huilivuoron pikkuvammojen ja tiukan otteluohjelman myötä. Stråka merkittiin JYPin kolmannen ketjun oikeaan laitaan Micke Saaren ja Riku Tiaisen viereen. Hän sai ottelussa jääaikaa 12.19 minuuttia. Stråka keräsi teholukeman –1.

Stråka jatkoi kaudella 2017–2018 CHL-debyyttinsä jälkeen sittemmin lainalla Mestis-joukkue Heinolan Peliitoissa, jossa hän pelasi neljä ottelua. Stråka teki JYPissä SM-liigadebyyttinsä 24. marraskuuta 2017 Mikkelin Jukureita vastaan. Hänet merkittiin joukkueen nelosketjun keskelle laidoilleen Arttu Likola ja Joel Sund. Stråka sai ottelussa jääaikaa 9.40 minuuttia. Liigauransa avausmaalin hän teki 26. tammikuuta 2018 vieraissa Turun Palloseuraa vastaan. Stråkan osuma jäi 1–7-murskavoittoon päättyneen ottelun ratkaisumaaliksi. Hän pelasi kauden aikana JYPin miesten joukkueessa 20 runkosarja-, yhden playoff- ja viisi CHL-ottelua tehopistein 1+2=3. Stråkan voitti CHL:n mestaruuden. Hän pelasi suurimman osan kaudestaan kuitenkin JYPin A-nuorissa, joiden sisäisen tehotilaston Stråka voitti lukemalla +12.

Maaliskuussa 2018 Stråka teki JYPin kanssa 2+1-vuotisen SM-liigasopimuksen. Hän pelasi kaudella 2018–2019 joukkueessa 11 runkosarja-, yhden playoff- ja yhden CHL-ottelun tehopistein 2+1=3. Suurimman osan kaudestaan Stråka pelasi lainalla Mestis-joukkue KeuPa HT:ssä, jossa hän voitti kauden päätteeksi Mestis-hopeaa. Kaudella 2019–2020 Stråka vakiinnutti paikkansa JYPin nelosketjussa. Hänen ensimmäinen kokonainen SM-liigakautensa toi 50 runkosarjaottelussa tehot 4+1=5. Tammikuussa 2020 JYP jäädytti Riikka Sallisen pelinumeron 13, jota Stråka käytti ja hän pelasi loppukauden numerolla 22.

Kaudeksi 2020–2021 Stråka siirtyi vuoden mittaisella sopimuksella monikansallisen ICE Hockey Leaguen itävaltalaisjoukkue Dornbirner EC:hen.

Stråka palasi kaudeksi 2021–2022 Mestikseen ja siirtyi vuoden mittaisella sopimuksella Imatran Ketterään. Marraskuussa 2021 seura lainasi hänet 9. tammikuuta 2022 asti kestävällä sopimuksella JYPin SM-liigajoukkueeseen, jonne Stråka hankittiin ensisijaisesti tuomaan leveyttä ja paikkaamaan mahdollisten alle 20-vuotiaiden MM-kilpailuihin lähtevien pelaajien jättämiä aukkoja. Hän pelasi siellä 13 ottelua tehopistein 1+1=2, kunnes lainasopimuksensa päätyttyä Stråka palasi Ketterään. Hän voitti kauden päätteeksi Mestiksen mestaruuden. Stråka voitti kauden aikana myös Suomen Cupin.

Kaudeksi 2022–2023 Stråka palasi vuoden mittaisella sopimuksella JYPiin. Syyskuussa 2022 seura lainasi hänet toistaiseksi voimassa olevalla sopimuksella Ketterän Mestis-joukkueeseen, jossa Stråka pelasi kymmenen runkosarja- ja neljä Suomen Cupin ottelua. SM-liigassa hän teki yhden kauden piste-ennätyksensä tehtyään 39 runkosarjaottelussa tehot 5+4=9.

Stråka siirtyi kaudeksi 2023–2024 1+1-vuotisella sopimuksella Vaasan Sportiin. Joukkuetta valmentaa hänelle JYPistä tuttu Risto Dufva.

### Maajoukkueura

Stråka on pelannut 11 nuorten ja kymmenen poikien maaottelua.

Pelityyli
---------

Stråka on hänen aiemman seuransa JYPin verkkosivujen mukaan tunnollinen, kookas ja vahva kahden suunnan sentteri. Vaasan Sportin verkkosivujen mukaan hän on pelityyliltään alempien ketjujen luotettava pelaaja, joka kykenee myös tasaiseen pistetehtailuun.

Muuta
-----

Stråkan isoveli Filip pelasi omalla urallaan puolustajana alempia sarjoja Muik Hockeyssa. Myös veljesten isä Hendry Stråka pelasi joukkueessa omalla pelaajaurallaan alemmilla sarjatasoilla ja hän on toiminut sittemmin Muikin juniorivalmentajana. Veljesten eno Simon Backman pelasi omalla urallaan puolustajana pudotuspelit ja playoutit mukaan lukien yhteensä 701 SM-liigaottelua Turun Palloseurassa ja Saimaan Pallossa.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2014–2015 | JYP | A-SM | 2 | 0 | 0 | 0 | 0 | – | – | – | – | – |
| 2015–2016 | JYP | A-SM | 37 | 7 | 6 | 13 | 18 | – | – | – | – | – |
| 2016–2017 | JYP-Akatemia | Mestis | 46 | 6 | 4 | 10 | 32 | – | – | – | – | – |
| 2017–2018 | JYP | A-SM | 37 | 10 | 21 | 31 | 36 | 4 | 1 | 2 | 3 | 2 |
|  | JYP | SM-liiga | 20 | 1 | 2 | 3 | 8 | 1 | 0 | 0 | 0 | 0 |
|  | Peliitat | Mestis | 4 | 0 | 2 | 2 | 2 | – | – | – | – | – |
| 2018–2019 | JYP | A-SM | 18 | 6 | 4 | 10 | 16 | – | – | – | – | – |
|  | JYP | SM-liiga | 11 | 2 | 1 | 3 | 4 | 1 | 0 | 0 | 0 | 2 |
|  | KeuPa HT | Mestis | 20 | 1 | 3 | 4 | 14 | 16 | 5 | 6 | 11 | 14 |
| 2019–2020 | JYP | SM-liiga | 50 | 4 | 1 | 5 | 12 | – | – | – | – | – |
| 2020–2021 | Dornbirner EC | ICEHL | 49 | 5 | 8 | 13 | 16 | 6 | 0 | 0 | 0 | 0 |
| 2021–2022 | Ketterä | Mestis | 38 | 9 | 18 | 27 | 32 | 16 | 4 | 6 | 10 | 6 |
|  | JYP | SM-liiga | 14 | 2 | 1 | 3 | 4 | – | – | – | – | – |
| 2022–2023 | JYP | SM-liiga | 39 | 5 | 4 | 9 | 16 | – | – | – | – | – |
|  | Ketterä | Mestis | 10 | 1 | 9 | 10 | 2 | – | – | – | – | – |
| 5 kautta | yhteensä | SM-liiga | 134 | 14 | 9 | 23 | 44 | 2 | 0 | 0 | 0 | 2 |
| 1 kausi | yhteensä | ICEHL | 49 | 5 | 8 | 13 | 16 | 6 | 0 | 0 | 0 | 0 |
| 5 kautta | yhteensä | Mestis | 118 | 17 | 36 | 53 | 82 | 32 | 9 | 12 | 21 | 20 |

Lähteet
-------

* Anton Stråka The Internet Hockey Databasessa (englanniksi)
* Anton Stråka Eurohockey-sivustolla (englanniksi)
* Anton Stråka *Elite Prospects*. Everysport Media Group AB.  (englanniksi)

### Viitteet

1. 1 2  Nieminen, Janne: JYPin riveihin tuoreita mestareita *Jatkoaika.com*.  14.5.2022. Jatkoaika r.y. Viitattu 14.5.2022.
2. ↑  DORNBIRN BULLDOGS - HYDRO FEHÉRVÁR AV19 *fehervarav19.hu*.  22.11.2020. Fehérvár AV19 SC. Viitattu 9.2.2021. (unkariksi)
3. 1 2 3 4 5 6 7 8 9  Anton Stråka *Elite Prospects*. Everysport Media Group AB.  (englanniksi)
4. ↑  Elite Prospects - JYP U16 *eliteprospects.com*. Everysport Media Group AB. Viitattu 27.3.2019. (englanniksi)
5. ↑  Elite Prospects - JYP U18 *eliteprospects.com*. Everysport Media Group AB. Viitattu 27.3.2019. (englanniksi)
6. ↑  JYP-Akatemian pelaajarunko julki – "Tuovat taitoa sekä vahvaa intohimoa" *Jatkoaika.com*.  24.5.2016. Jatkoaika r.y. Viitattu 10.10.2017.
7. ↑  CHL jatkuu – JYP matkustaa Neman Grodnon vieraaksi *jypliiga.fi*.  10.10.2017. JYP Jyväskylä Oy. Viitattu 10.10.2017.
8. ↑  Matches *championshockeyleague.com*.  10.10.2017. Champions Hockey League (CHL) AG. Viitattu 10.10.2017. (englanniksi)
9. ↑  Matches *championshockeyleague.com*.  10.10.2017. Champions Hockey League (CHL) AG. Viitattu 10.10.2017. (englanniksi)
10. 1 2  Anton Stråka liigakaukaloon tänään *jypliiga.fi*.  24.11.2017. JYP Jyväskylä Oy. Viitattu 24.11.2017.
11. ↑  Kokoonpanot *liiga.fi*.  24.11.2017. Jääkiekon SM-liiga Oy. Viitattu 24.11.2017.
12. ↑  Ottelutilastot *liiga.fi*.  24.11.2017. Jääkiekon SM-liiga Oy. Viitattu 24.11.2017.
13. ↑  Otteluseuranta *liiga.fi*.  26.1.2018. Jääkiekon SM-liiga Oy. Viitattu 27.1.2018.
14. ↑  Elite Prospects - JYP U20 *eliteprospects.com*. Everysport Media Group AB. Viitattu 27.3.2019. (englanniksi)
15. ↑  JYPin nuoriso-osastolla tukku jatkosopimuksia *Jatkoaika.com*.  13.3.2018. Jatkoaika r.y. Viitattu 14.3.2018.
16. ↑  Isokoski, Riku: Pelaaja-arviot 2019–20: JYPin kunnianpalautuskauden Juliuksista toinen säkenöi, toinen taantui *Jatkoaika.com*.  20.3.2020. Jatkoaika r.y. Viitattu 1.4.2020.
17. ↑  Sirkkiä-Jarva, Sari: Numerolla 13 pelannut Riikka Sallinen halusi urallaan murtaa huonon onnen myyttiä – jo yhden kauden mieletön tilasto kertoo, kuinka vakuuttavalla tavalla hän onnistui *yle.fi*.  5.1.2020. Yleisradio Oy. Viitattu 9.2.2021.
18. ↑  Luhtakallio, Toni: Lisää suomalaisväriä Itävaltaan − Anton Stråka ja Jesper Kokkila Dornbirniin *Jatkoaika.com*.  1.9.2020. Jatkoaika r.y. Viitattu 1.9.2020.
19. ↑  Ketterän hyökkäykseen kokemusta Liigasta ja Itävallasta − Anton Stråka siirtyy Imatralle *Jatkoaika.com*.  8.7.2021. Jatkoaika r.y. Viitattu 9.7.2021.
20. ↑  Tallskog, Mika: Juha Juujärvi vahvistamaan JYPin valmennusta – Anton Stråka hyökkäykseen *Jatkoaika.com*.  22.11.2021. Jatkoaika r.y. Viitattu 22.11.2021.
21. ↑  JYP *facebook.com*.  10.1.2022. JYP Jyväskylä Oy. Viitattu 10.1.2022.
22. ↑  Ketterän hyökkäys vahvistuu - Joona Lankinen ja Anton Stråka liittyvät joukkueeseen *kettera.net*.  5.9.2022. Imatran Ketterä Oy. Viitattu 23.3.2023.
23. 1 2  Hyökkääjä Anton Stråka Sportiin *vaasansport.fi*.  10.4.2023. Hockey-Team Vaasan Sport Oy. Viitattu 10.4.2023.
24. ↑  Filip Stråka *Elite Prospects*. Everysport Media Group AB.  (englanniksi)
25. ↑  Hendry Stråkan tavoitteena on luoda kunnon jääkiekkokulttuuria Muikkiin *leijonat.fi*.  11.4.2011. Suomen Jääkiekkoliitto – Finlands Ishockeyförbund ry. Viitattu 30.6.2019.
26. ↑  Simon Backman *Elite Prospects*. Everysport Media Group AB.  (englanniksi)

Sport – SM-liiga
4 Suhonen |
10 Lööke |
11 Hjalmarsson (**A**) |
12 Stråka |
13 Riska (**A**) |
15 Vesala |
16 Johnsson |
17 Stålberg (**C**) |
21 Nalli |
24 Scarlett |
25 Holmström |
28 Sundstöm |
31 Härkönen |
36 Tommila |
40 Mattsson |
42 Heikkilä |
37 Leppänen |
52 Hietanen (**A**) |
53 Aarnio |
55 Hult |
60 Reijola |
63 Heikkinen |
65 Hayes |
71 Nieminen |
86 Rantanen |
88 Miketinac |
91 Wännström |
95 Svoboda |
96 Mašič  

Päävalmentaja Dufva •
Valmentaja Hahl •
Valmentaja Nukari •
MV-valmentaja / joukkueenjohtaja Lipsanen •
Fysiikkavalmentaja Andersson